የጃንሜዳው ልጅ ልብ ሰባሪ መጨረሻ
ባለፈው አንድ ወር ገደማ የስፖርቱ ዓለም የተለያዩ ሃዘኖችን አስተናግዷል። አሜሪካዊው የቅርጫት ኳስ ኮከብ ኮቤ ብራያንት በድንገተኛ የሄልኮፕተር አደጋ ሕይወቱን ማጣቱ ብዙዎችን ያስደነገጠ ክስተት ነበር። ከዚህ ክስተት ከቀናት በኋላም በተለይም ለኢትዮጵያውያን የስፖርት ቤተሰቦች አስደንጋጭ የሃዘን ዜና ከወደ መቖለ ተሰምቷል። የረጅም ርቀት ኮከቡ አትሌት አባዲ ሃዲስ በገጠመው ሕመም ገና ብዙ በሚሰራበት እድሜው ሕይወቱ ማለፉ ያልተጠበቀና አስደንጋጭ ነበር። የስፖርት ቤተሰቡ ከዚህ ኮከብ አትሌት ሃዘን ሳይወጣም ከሳምንት በፊት የሃዘን ዜናው ወደ ኢትዮጵያ እግር ኳስ ገብቷል። በየሳምንቱ በሰንበት እለት ለአንባቢያን የሚቀርበው የአዲስ ዘመን ከስፖርት ማህደር አምድም የኢትዮጵያ እግር ኳስ በቅርቡ በሞት የተነጠቀውን ኮከብ ለማስታወስ ወደደ።ህዳር 5 ቀን 1983 ዓ.ም የተወለደው ሞገስ ታደሰ እግር ኳስ መጫወት የጀመረው ተወልዶ ባደገበት ጃንሜዳ አካባቢ ነው። በዚህ አካባቢ የጃንሜዳውን ታዳጊ ኳስ ሲጫወት የተመለከተውና በርካታ የእግር ኳስ ኮከቦችን በማፍራት የሚታወቀው አሰልጣኝ አለባቸው ኪዳኔ የታዳጊውን የእግር ኳስ ክህሎት በመመልከት ‹ኬር-ስኩዌር› በሚባል የታዳጊ ቡድን እንዲጫወት አድርጎታል። በዚህ ቡድን ሲጫወት ቆይቶም ቅዱስ ጊዮርጊስ በ1999 ዓ.ም በየአካባቢው ታዳጊዎች በተስፋ ቡድኑ ለማካተት በሚያደርገው ምልመላ ፈረሰኞቹን ለመቀላቀል አስችሎታል። የያኔው ታዳጊ ሞገስ በፈረሰኞቹ ቤት በፍጥነት ባሳየው ተስፋ ሰጪ እንቅስቃሴ 2001ዓ.ም ላይ በዋናው ቡድን እና ተስፋ ቡድኑ እየተመላለሰ ሲጫወት ቆይቶ በ2002 ዓ.ም ከዋናው ቡድን ጋር ተቀላቅሎ ለመጫወት ጊዜ አልወሰደበትም። ከፈረሰኞቹ ቤት ቆይታው በኋላ ወደ ሲዳማ ቡና በማምራት ጥሩ ጊዜያትን በማሳለፍ የብሔራዊ ቡድን ጥሪም ሊደርሰው ችሏል። በመቀጠል ከ2007 ዓ.ም ጀምሮ በእግር ኳስ ሕይወቱ ጥሩ ጊዜ ወዳሳለፈበት አዳማ ከተማ ካመራ በኋላ ለሁለት ዓመታት ተጫውቷል። በአዳማ በሚጫወትበት ወቅት አደጋ ደርሶበት ከተጎዳ በኋላ በ2010 ዓ.ም በወልዲያ እና በመጨረሻም በኢትዮ ኤሌክትሪክ ለጥቂት ጊዜያት ተጫውቶ ጉዳቱ እየተባባሰ በመምጣቱ ከእግር ኳሱ ርቆ ህክምናውን ሲከታተል ቆይቷል። በአሳዛኝ ሁኔታም የጃንሜዳው ልጅ በየካቲት 12 ሆስፒታል በህክምና ሲረዳ ቆይቶ ህይወቱን ማትረፍ ሳይቻል ከሳምንት በፊት ከዚህ ዓለም በሞት ተለይቷል። ባለትዳር እና የአንድ ወንድ ልጅ አባት የነበረው ሞገስ ታደሰ የቀብር ሥነ ሥርዓት የካቲት 6 ቀን 2012 በቀጨኔ መድኃኒዓለም ቤተክርስቲያን ተፈፅሟል። በአዳማ ከተማ የባጃጅ አደጋ ከደረሰበት በኋላ በግራ እጁ ላይ የቀዶ ጥገናን ሲያደርግ የነበረው ሞገስ በወቅቱ የደረሰበት ጉዳት እንኳን ለሞት ያበቃዋል ከሚወደው እግር ኳስ ያስቀረዋል ብሎ የገመተ አልነበረም። ከአደጋው ካገገመ በኋላ በኤሌክትሪክ ሲጫወት የነበረም ሲሆን ወደ ወልዲያ ክለብ ተዛውሮ ህመሙን በመታገል ሲጫወት ቆይቷል። ይሁንና ህመሙ እየተባባሰ በመሄዱ በእጆቹ እና እግሮቹ እክሎች ተፈጥረው ከሜዳ ለመራቅ ግድ ሆኖበታል። በሂደትም የነርቭ ሞተሩ በመጎዳቱ ከቤቱ መውጣት ያቃተው ሲሆን እጁ ላይ የጀመረው ህመም እንደልብ እንዳይንቀሳቀስ አድርጎታል። ሞገስ የገጠመው ህመም በይፋ ከታወቀ በኋላ ቤቱ ድረስ በአካል ተገኝተው የሚ ጠይቁትና የገንዘብ ድጋፍ የሚያደርጉለት በኮሚቴ ጭምር የሚንቀሳቀሱ የስፖ ርት ቤተሰቦች ይታደጉታል የሚል ተስፋ በብዙዎች ዘንድ ነበር። የስፖርት ቤተሰቡ ርብርብ ግን የጃንሜዳውን ልጅ ሳይታደገው ቀርቷል። የህመሙ ሁኔታ ከፍተኛ ደረጃ መድረሱ ከተሰማ ጊዜ አንስቶ ከህመሙ አገግሞ ወደሚወደው እግር ኳስ እንዲመለስ የገንዘብ ድጋፍ እንዲደረግለት በተጠየቀበት ጊዜ ሁሌም ለበጎ ነገር ቀድሞ የሚደርሰው የቀድሞ የኢትዮጵያ ቡና አንበል ኤፍ ሬም ወንድወሰንም ስለሞገስ የመጨረሻ የህይወቱ ጊዜ ያት አስመልክቶ ለሶከር ኢትዮጵያ ይሄን ይናገራል። ‹‹ህመሙ ነርቭ እንደሆነና ከኢትዮጵያ ውጭ ሄዶ መታከም እንዳለበት ሲነገ ረን ኮሚቴ በማዋቀር ለህክ ምናው ወጪ የሚሆን ገንዘብ ለማሰባሰብ ችለናል። ሆኖም ከኢትዮጵያ ውጭ የሚኖረው ህክምና እንክብካቤ ብቻ እንደሆነ እና እንክብካቤው በተለያየ ወቅት እየተመላለሰ እንደሆነ አንዴ ሄዶ እስኪመለስ 7ሺ የአሜሪካ ዶላር ወጪ እንደሚጠይቅ ተነግሮናል። ህክምናውን ውጭ ሀገር ሳይሄድ ሀገር ውስጥ ሆኖ በፊዚዮቴራፒስት እንክብካቤውን ማድረግ እንደሚችል ሲነገረን ከፍተኛ ገንዘብ ወጪ ከምናደርግ እዚሁ መከታተል ይችላል ብለን ህክምናውን በጥሩ ሁኔታ እየተከታተለ ለውጥም መመልከት ጀምረን ነበር። በኋላ ላይ የቤተሰብ ፍላጎት ሆኖ የእናቱ ቤተሰቦች ህመሙ የሆነ ነገር አድርገውበት ይሆናል በሚል ወደ አንድ የፀበል ቦታ ይዘውት ሄደዋል። በዚህም ለሦስት ወር ያህል ቆይቶ ተመልሷል። ፀበል ቦታ ቅዝቃዜ ስለሚኖር እና ህመሙ ክትትል የሚደረግለት ከሙቀት ጋር የተያያዘ በመሆኑ ህመሙን ሊያብስበት እንደሚችል አስቀድሞ ተነግሮ የነበረ ቢሆንም ያው የታሰበው ሳይሆን ህመሙ ፀንቶበት ተመልሷል። ከፀበል ከመጣ አንድ ወር ሆኖታል። ከአንድ ሳምንት በፊት ምንም ነገር መናገር የማይችልበት ደረጃ ደርሶ ድምፁን ዘግቶት ቆይቷል። ሲብስበት ወደ የካቲት ሆስፒታል ይዘነው በመሄድ የህክምና ባለሙያዎቹም ህይወቱን ለማትረፍ ከፍተኛ ርብርብ ቢያደርጉም ህይወቱ ሊያልፍ ችሏል››።ሞገስ በጣም ጠንካራ ሠራተኛ፣ ሜዳ ላይ ለቡድኑ ሁሉን ነገር የሚሰጥ፣ ታዛዥ የዋህና ትልቅ ደረጃ ለመድረስ ህልም የነበረው ተጫዋች እንደነበር የቀድሞው የቅዱስ ጊዮርጊስ ምክትል አሰልጣኝና አሁን የባህርዳር ከተማ ዋና አሰልጣኝ ፋሲል ተካልኝ ይናገራል። ከመነሻው የእግር ኳስ ህይወቱ አንስቶ በተስፋ ቡድን እና በዋናው ቡድን ያሰለጠነው ፋሲል ተካልኝ ‹‹ ሞገስ ከታመመ በኋላ በተደጋጋሚ ስልክ እደውልለት ነበር። ድኖ ለመነሳት ያለው ህልምና ጉጉት በጣም ትልቅ ነበር። አንዳንዴ መኖር ዋጋ እንዳለው ከእርሱ አይቻለው። እየዳነ እንደሆነ ይነግረኝ ነበር። በመጨረሻ ፈጣሪ የፈቀደው ሆኖ ህይወቱ ማለፉን ስሰማ በጣም ነው ያዘንኩት። ፈጣሪ ነፍሱን በገነት ያኑረው ለቤተሰቦቹም መፅናናትም እመኛለሁ›› በማለት ሃዘኑን ለሶከር ኢትዮጵያ ተናግሯል።በባህሪው ከሁሉም ተጫዋቾች ጋር የሚግባባ ቀልድ አዋቂ እንደነበር የሚናገረው ምንተስኖት አዳነ፣ ሞገስ ቤተሰቦቹን የሚረዳ ተጫዋች እንደነበር ይናገራል። ምንተስኖት ከጃንሜዳው ኮከብ ሞገስ ጋር በተስፋ ቡድን አብሮት ተጫውቷል፤ ምንም እንኳ ሞገስ ቀድሞ ወደ ዋናው ቡድኑ ቢያድግም ኋላ ላይ አብሮት ለመጫወት ቢችልም። በቅርብ ርቀት ሞገስን ከሚያቁት ተጫዋቾች መካከል አንዱ የሆነው የፈረሰኞቹ አንበል ምንተስኖት አዳነ ስለ ቀድሞ የቡድን አጋሩ ይህን ይላል። ‹‹በመጀመሪያ የሞገስን እረፍት ስሰማ በጣም ነው የደነገጥኩት፣ ከህመሙ እያገገመ እና እንደተሻለው ነበር የሰማሁት፤ ይህ በመሆኑ በጣም አዝኛለሁ። ሞገስ ጋር ከታዳጊ ቡድን እስከ ዋናው ቡድን ድረስ አብረን በተጫወትንባቸው ጊዜያት በጣም ታታሪ ጠንካራ ተጫዋች፣ ሁሌም ትልቅ ደረጃ ለመድረስ ያስብ ነበር። በባህሪውም ከሁሉም ተጫዋቾች ጋር የሚግባባ ቀልድ አዋቂ ነው››።  አዲስ ዘመን የካቲት 15/ 2012  ቦጋለ አበበ